  Виталий Пронин 6-тӥ-15-тӥ гудырикошконэ «Ёлочка» лагерьын ортчоз быгатӥсь нылпиослы «Шундыкар» смена.Котькуд гужем шаерысьтымы быгатӥсь нылпиос «Шундыкар» лагерез возьмало. Одӥг пол татчы сюрем пинал выльысь но выльысь та лагере вуыны тырше но азьлань улонзэ удмуртлыкен герӟа. Туэ, кылем аръёсын ӵошатыса, конкурсэ ужъёс трос ыстэмын вал. Тужгес но пӧсь вожвылъяськон мынӥз дӥськут вурон, эстрада, литература, театр отрядъёсы сюрон понна. Одӥг интые ог 3 куриськон вуэмын вал.Туэ отрядъёс азьвыл аръёсы кадь кылемын: крезь лэсьтон, эстрада, фольклор, дӥськут вурон но мукет.Воштӥськонъёс но вань. Туэ радъямын крезьгуро инструментъёсын шудон отряд. Пиналъёсты инструментъёсын шудыны дышетоз SWG инди-рок группаысь гитараен шудӥсь Владимир Жуйков.Вераны кулэ, тросэз ӧнерчиос туэ воштӥськемын. Кылсярысь, кылбураны туэ дышетоз егит кылбурчи Богдан Анфиногенов, дӥськут вурыны - удмурт дизайнер Вера Кузнецова, эктыны - культурая колледжын дышетскись Елизавета Бехтерева.- Ми ӧнерчилэн арлыдыз шоры ум учкиське, - вера егитъёслэн «Шунды» огазеяськонзылэн тӧроез Ольга Тронина. - Егит адями ас удысаз бадӟым вормонъёс басьтэ ни ке - ми сое синйылтӥськом но бордамы кутӥськом. Егит специалист «Шундыкар» улонэ мыло-кыдогес пыре, отрядэ кыӵе ке выль шӧм   пыӵатэ. Но, вераны кулэ, со ӧнерчиос кытысь ке палэнысь ӧвӧл, соос  тросэз ортчемын «Шундыкар» пыр но тодо лагерлэсь улонзэ.Арня ӵоже пиналъёс ас быгатонлыкъёссэс волятозы, ас удыссыя выль тодон-валанъёс басьтозы. Соослэн ужзы пӧртэм сямен калыке поттэмын луоз. Литература отрядлэн ужез  бичетэн быгыльскоз, крезьгурчиос кырӟанъёс гожтозы, нош видеоен вырисьёс клип лэсьтозы. Дӥськут вуронъя отрядлы зэмос фотосессия радъямын луоз. Нош крезь лэсьтӥсьёс асьсэ инструментэнызы шудыны но дышетскозы.Озьыен таиз смена трос емышъёс ваёз."УД" Теги: Егитъёс Удмурткенеш Шунды  